b'\n_START_ARTICLE_\nCristuru Secuiesc\n_START_SECTION_\nA\xc8\x99ezare\n_START_PARAGRAPH_\nLocalitatea Cisturu Secuiesc este situat\xc4\x83 la limita sud-vestic\xc4\x83 a jude\xc8\x9bului Harghita cu jude\xc8\x9bul Mure\xc8\x99, la gura de v\xc4\x83rsare a p\xc3\xa2r\xc3\xa2urilor Goagiu \xc8\x99i Nicou Alb \xc3\xaen T\xc3\xa2rnava Mare, la o altitudine de 390 m, pe DN13C, Bodogaia - Cristuru Secuiesc - Rug\xc4\x83ne\xc8\x99ti.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Cristuru Secuiesc se ridic\xc4\x83 la 9.650 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 10.370\xc2\xa0de\xc2\xa0locuitori. Majoritatea locuitorilor sunt maghiari (92,47%). Principalele minorit\xc4\x83\xc8\x9bi sunt cele de romi (2,62%) \xc8\x99i rom\xc3\xa2ni (2,08%). Pentru 2,72% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, nu exist\xc4\x83 o religie majoritar\xc4\x83, locuitorii fiind reforma\xc8\x9bi (46,24%), unitarieni (33,53%), romano-catolici (13,04%) \xc8\x99i ortodoc\xc8\x99i (2,13%). Pentru 3,05% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nEvolu\xc8\x9bie istoric\xc4\x83\n_START_PARAGRAPH_\nConform datelor recens\xc4\x83m\xc3\xa2ntului din 1930, popula\xc8\x9bia Cristurului Secuiesc era de 4.128 de locuitori, dintre care 3.476 maghiari, 326 rom\xc3\xa2ni, 149 evrei, 89 germani, 76 \xc8\x9bigani \xc8\x99.a._NEWLINE_Cristuru Secuiesc - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nScurt istoric\n_START_PARAGRAPH_\nS\xc4\x83p\xc4\x83turile arheologice f\xc4\x83cute de-a lungul timpului au adus dovezi materiale ale unor locuiri \xc3\xaenc\xc4\x83 din cele mai vechi timpuri, astfel, pe "Valea Surpat", s-a descoperit o a\xc8\x99ezare ce con\xc8\x9binea resturi ceramice, apar\xc8\x9bin\xc3\xa2nd evului mediu, iar \xc3\xaen albia T\xc3\xa2rnavei s-au g\xc4\x83sit o dalt\xc4\x83 de piatr\xc4\x83 \xc8\x99i t\xc4\x83i\xc8\x99ul unui topor, apar\xc8\x9bin\xc3\xa2nd celea\xc8\x99i epoci. \xc3\x8en "Valea Cet\xc4\x83\xc8\x9bii" s-a descoperit o a\xc8\x99ezare de tip Wietenberg, o figurin\xc4\x83 de lut scitic\xc4\x83 \xc8\x99i o a\xc8\x99ezare dacic\xc4\x83 din sec. VII - VIII. \xc3\x8en locul numit "Poala Bradului" s-a g\xc4\x83sit o a\xc8\x99ezare Ariu\xc8\x99d \xc8\x99i Bodrogkereszt\xc3\xbar \xc8\x99i o a\xc8\x99ezare dacic\xc4\x83 din sec. VII \xc8\x99i VIII. \xc3\x8en anul 1902, \xc3\xaen apropierea drumului ce duce la Ceche\xc8\x99ti, s-a descoperit un morm\xc3\xa2nt celtic de incinera\xc8\x9bie cu cor de lupt\xc4\x83 din perioada La T\xc3\xa9ne mijlociu ce con\xc8\x9binea un v\xc3\xa2rf de lance, m\xc3\xa2nerul \xc8\x99i v\xc3\xa2rful unei s\xc4\x83bii \xc8\x99i o verig\xc4\x83 de fier. \xc3\x8en baia de sare "Gy\xc3\xa1rf\xc3\xa1s" s-au g\xc4\x83sit 13 monede de bronz, din care au fost identificate piese de la Titus, Antonius, Pius, Marcus Aurelius, Lucilla \xc8\x99i Commodus._NEWLINE_Prima atestare dateaz\xc4\x83 din 1333 - 1337, c\xc3\xa2nd preotul Jakab, \xc3\xaen anul 1333 a pl\xc4\x83tit 23 de dinari impozit por\xc8\x9bii papale, iar \xc3\xaen 1334, 8 dinari._NEWLINE_1395 - regele Sigismund emite la Cristur c\xc3\xa2teva diplome._NEWLINE_1503 - numele t\xc3\xa2rgului Cristur apare \xc3\xaentr-o diplom\xc4\x83: Ex oppido nostro Kerezthur_NEWLINE_1559 - sub regina Izabella, localitatea este scutit\xc4\x83 de ori ce fel de impozite \xc3\xaen afar\xc4\x83 de cele ce trebuiau pl\xc4\x83tite turcilor._NEWLINE_1631 - prima men\xc8\x9biune a unei \xc8\x99coli reformate._NEWLINE_Biserica romano-catolic\xc4\x83 a fost construit\xc4\x83 \xc3\xaen secolul al XIII-lea ca biseric\xc4\x83 romanic\xc4\x83. Edificiul a suferit mai multe transform\xc4\x83ri, prima \xc3\xaen secolul al XIV-lea, apoi la mijlocul secolului al XV-lea c\xc3\xa2nd au fost \xc3\xaen\xc4\x83l\xc8\x9ba\xc8\x9bi pere\xc8\x9bii navei romanice, a fost construit un nou altar \xc8\x99i au fost terminate bol\xc8\x9bile. \xc3\x8en secolul al XVI-lea construc\xc8\x9bia a fost ref\xc4\x83cut\xc4\x83 \xc3\xaen stil gotic. Complexul de l\xc3\xa2ng\xc4\x83 zidul incintei reprezint\xc4\x83 urmele casei parohiale medievale._NEWLINE_Ora\xc8\x99ul Cristuru Secuiesc a fost \xc3\xaen perioada interbelic\xc4\x83 re\xc8\x99edin\xc8\x9ba plasei Cristur din jude\xc8\x9bul Odorhei. Pentru scurt timp, \xc3\xaenainte de cel de-al doilea r\xc4\x83zboi mondial, autorit\xc4\x83\xc8\x9bile rom\xc3\xa2ne au schimbat denumirea Cristurului Secuiesc \xc3\xaen "I.G.Duca".\n_START_SECTION_\nEconomie\n_START_PARAGRAPH_\nEconomia acestui ora\xc8\x99 este sus\xc8\x9binut\xc4\x83 de activit\xc4\x83\xc8\x9bi \xc3\xaen domeniul: fabric\xc4\x83rii mobilierului, construc\xc8\x9biilor, fabric\xc4\x83rii o\xc8\x9belurilor speciale, industriei alimentare (prin procesarea c\xc4\x83rnii \xc8\x99i prelucrarea laptelui), comer\xc8\x9bului \xc8\x99i serviciilor. Un rol important \xc3\xael are  agricultura (cultivarea terenurilor) \xc8\x99i cre\xc8\x99terea animalelor.'